b'\n_START_ARTICLE_\nVoja\xc5\xa1ki vikariat Slovenske vojske\n_START_PARAGRAPH_\nVoja\xc5\xa1ki vikariat Slovenske vojske je osrednja ustanova Slovenske vojske, ki skrbi za izvajanje duhovne oskrbe pripadnikov Slovenske vojske._NEWLINE_Trenutni voja\xc5\xa1ki vikar je Matej Jakopi\xc4\x8d.\n_START_SECTION_\nPredstavitev\n_START_PARAGRAPH_\nVoja\xc5\xa1ki vikariat redno zagotavlja duhovno oskrbo pripadnikom Slovenske vojske (SV) ter njihovim dru\xc5\xbeinskim \xc4\x8dlanom in s tem omogo\xc4\x8da \xc5\xbeivljenje pripadnikom SV, skladno s temeljnimi \xc4\x8dlovekovimi pravicami \xe2\x80\x93 pravico do \xc5\xbeivljenja v skladu z vestjo, prepri\xc4\x8danjem ali vero in mo\xc5\xbenostjo izpovedovanja vere zasebno in javno, individualno ter skupaj z drugimi. V letu 2014 je v sklopu voja\xc5\xa1kega vikariata delovalo 11 oseb (6 pastoralnih asistentov in 5 voja\xc5\xa1kih duhovnikov), v sklopu policijskega pa en duhovnik.\n_START_SECTION_\nZgodovina\n_START_PARAGRAPH_\nVikariat je bil ustanovljen 21. septembra 2000, ko sta Slovenska \xc5\xa1kofovska konferenca in Vlada Republike Slovenije podpisali sporazum o duhovni oskrbi voja\xc5\xa1kih oseb Slovenske vojske. Oktobra 2000 je isti sporazum podpisala \xc5\xa1e Evangeli\xc4\x8danska cerkev v Sloveniji. Vikariat je za\xc4\x8del operativno delovati v prvi polovici leta 2001. Danes tako v voja\xc5\xa1kem vikariatu delujejo le duhovniki Rimskokatoli\xc5\xa1ke in evangeli\xc4\x8danske cerkve. Na\xc4\x8drtovana je vklju\xc4\x8ditev tudi drugih verskih skupnosti, predvsem pravoslavne in muslimanske._NEWLINE_Delo Voja\xc5\xa1kega vikariata na podro\xc4\x8dju duhovne oskrbe sega v \xc4\x8das osamosvojitvene vojne. V sestavo Teritorialne obrambe je bil vpoklican tudi takratni ljubljanski stolni kaplan Jo\xc5\xbee Plut. \xc5\xa0tiri projektne skupine so pripravljale pravne in prakti\xc4\x8dne podlage za za\xc4\x8detek rednega zagotavljanja duhovne oskrbe v Slovenski vojski. Na podlagi Ustave Republike Slovenije in mednarodno sprejetih splo\xc5\xa1nih \xc4\x8dlovekovih pravic sta bila podpisana sporazuma med Vlado Republike Slovenije in Slovensko \xc5\xa1kofovsko konferenco za Rimskokatoli\xc5\xa1ko cerkev ter posebej z Evangeli\xc4\x8dansko cerkvijo. Urejata gmotno oskrbo in kadre. Tako kot v vojskah zahodnih dr\xc5\xbeav in \xc4\x8dlanicah Nata je bila tudi pri nas sprejeta odlo\xc4\x8ditev, da je treba vojaku ponuditi oporo na vseh podro\xc4\x8djih njegovega \xc5\xbeivljenja. Uvedba redne duhovne oskrbe je dobila pravno podlago tudi v Zakonu o obrambi, Zakonu o slu\xc5\xbebi v Slovenski vojski in v Pravilih slu\xc5\xbebe._NEWLINE_Do danes je vikariat izdal Sveto pismo, molitvenik in ve\xc4\x8d drugih publikacij.'